TRIGE: Det er menneskeligt at fejle. Men tilsyneladende knap så menneskeligt at tilgive.

Det må den århusianske webshop trendyliving.dk sande, efter at virksomheden er havnet i en hæsblæsende shitstorm på Facebook, Instagram og Trustpilot, hvor der nærmest er ved at opstå lynchstemning.

"Det er simpelthen for nemt, at gemme sig bag den undskyldning om, at det var en åbenlys fejl," lyder det blandt andet fra en utilfreds kunde.

Stridens kerne er en af de populære skumfigurer fra designfirmaet Bobles, som trendyliving.dk ved en fejl kom til at prissætte til 199 kroner i stedet for 799 kroner.

Det resulterede mandag aften i mere end 450 ordrer på en time, indtil fejlen blev opdaget og prisen korrigeret.

Dagen efter meddelte trendyliving.dk fejlen til køberne, samt at webshoppen ikke kunne sælge varen til den lave pris, der ligger langt under virksomhedens indkøbspris.

Så begyndte shitstormen. Trendyliving.dk bliver nu kaldt alt fra svindlere til bondefangere og fupbutik, ligesom der også er indløbet adskillige trusler om retssager.

Ifølge indehaver Jacob Friis-Christensen kan tastefejlen i yderste konsekvens komme til at koste virksomheden livet og dermed de otte ansatte jobbet.

- Jeg har været selvstændig siden 2002, men har aldrig oplevet noget så forfærdeligt og magtesløst. Vi har lavet en fejl, som vi efterfølgende erkender. Som kompensation for fejlen tilbyder vi endvidere de berørte 450 kunder en rabat på 15 procent på en fremtidig ordre. Skal en tastefejl, hvor ingen kunder har mistet noget eller kommet til skade, kunne lukke et firma med otte ansatte, spørger han.

Jacob Friis-Christensen mener, at forbrugerne efterhånden har fået så stor magt over butikkerne, at få utilfredse kunder reelt kan lukke mindre virksomheder med harmdirrende anmeldelser.

- Forbrugerne kan gemme sig bag en skærm og via de sociale medier lukke en butik, hvis de ønsker dette. Det er skræmmende. En side som Trustpilot giver ikke et retvisende billede af, hvad brugerne synes om en butik. Hvis man er tilfreds med en handel, vil brugeren ofte ikke skrive det på Trustpilot, hvorimod en utilfreds bruger oftere vil lave et indlæg, siger han.